কিছুক্ষণের অপেক্ষা তারপরই বদল ঘটবে আবহাওয়ার

কলকাতা: আর কিছুক্ষণের অপেক্ষা তারপরই বদল ঘটবে আবহাওয়ার। শনিবার রাতে ঝড়বৃষ্টি খানিক স্বস্তি দিলেও, রবিবার সকাল থেকেই দক্ষিণবঙ্গের বিভিন্ন অঞ্চলে গরমের দাপট ছিল। বাতাসের গরম হাওয়ায় প্রাণওষ্ঠা গত হয়ে গিয়েছিল রাজ্যবাসীর ৷ আবহাওয়া দফতরের পূর্বাভাস অনুযায়ী, বিকেলের পর থেকে পরিস্থিতি বদলাতে পারে। দক্ষিণবঙ্গের সব জেলাতেই বজ্রবিদ্যুৎ সহ ঝড়বৃষ্টির (Thunderstorm Rain Forecast South Bengal) আশঙ্কা রয়েছে, যা আগামী মঙ্গলবার পর্যন্ত চলতে পারে।

রবিবার উত্তর ২৪ পরগনা, পূর্ব বর্ধমান, বীরভূম, মুর্শিদাবাদ ও নদীয়া এলাকায় ৬০ কিলোমিটার প্রতি ঘণ্টায় ঝোড়ো বাতাস বওয়ার পূর্বাভাস রয়েছে, সঙ্গে বজ্রবিদ্যুৎ সহ ভারী বৃষ্টির (Heavy Rain Forecast) সম্ভাবনা রয়েছে। অন্যদিকে, বাকি জেলাগুলিতেও ৪০ থেকে ৫০ কিলোমিটার গতিতে ঝোড়ো বাতাস বয়ে যেতে পারে। কিছু এলাকায় শিলাবৃষ্টি হতে পারে। পাশাপাশি, আগামীকাল সোমবার হুগলি, পশ্চিম মেদিনীপুর, বাঁকুড়া, পুরুলিয়া, পূর্ব ও পশ্চিম বর্ধমানে বজ্রবিদ্যুৎ সহ ঝড়-বৃষ্টির পরিমাণ বাড়বে। মঙ্গলবারও দক্ষিণবঙ্গের সব জেলায় বিক্ষিপ্তভাবে বজ্রবিদ্যুৎ সহ বৃষ্টির সম্ভাবনা রয়েছে।

আরও পড়ুন: বীরভূমে দিনেদুপুরে শুটআউট!

আলিপুর আবহাওয়ার দফতরের পূর্বাভাস অনুযায়ী, রবিবার কলকাতা ও পার্শ্ববর্তী অঞ্চলের সর্বোচ্চ ও সর্বনিম্ন তাপমাত্রা যথাক্রমে 33 ডিগ্রি ও 25 ডিগ্রির আশেপাশে থাকবে৷ বিকেলের পর বজ্রবিদ্যুৎ-সহ হালকা থেকে মাঝারি বৃষ্টিপাতের সম্ভাবনা রয়েছে ৷ সেই সঙ্গে, বইতে পারে ঝোড়ো হাওয়াও ৷ উত্তরবঙ্গে আপাতত বৃষ্টি চলবে ৷ হাওয়া অফিসের পূর্বাভাস অনুযায়ী, রবিবার পর্যন্ত দার্জিলিং, কালিম্পং, আলিপুরদুয়ার-সহ সব জেলাতেই ঝড়বৃষ্টি হওয়ার সম্ভাবনা রয়েছে । সেই সঙ্গে, ঝোড়ো হাওয়ার গতি থাকতে পারে ঘণ্টায় ৩০-৪০ কিলোমিটার ৷

অন্য খবর দেখুন